Radu Mazăre a fost întrebat, marţi, la ieşirea din sediul Poliţiei Judeţene Constanţa, unde se prezintă săptămânal, urmare a controlului judiciar, pe cine ar vedea premier în eventualitatea în care Victor Ponta va deveni preşedinte, liderul PSD răspunzând: "Eu sunt extrem de confortabil cu Tăriceanu. Da, chiar îmi place".

Primarul Constanţei a mai spus că este bine ca postul de premier să nu aparţină PSD dacă Ponta va câştiga alegerile.

"Ponta a avut o poziţie pe care eu o apreciez, nu am absolut nimic a-i reproşa ca şi candidat, prestaţie impecabilă. El a spus aşa, nu putem şi nici nu-i bine să luăm noi tot, şi chiar cred că nu-i bine să luăm noi tot, să avem şi preşedinte şi prim-ministru. E bine ca, în ideea în care lucrurile se mai domolesc şi mai dispare ura şi ranchiuna asta în România, să fim reprezentaţi cât mai mulţi", a afirmat Mazăre.

Preşedintele PSD, Victor Ponta, şi preşedintele executiv, Liviu Dragnea, au convocat pentru marţi la ora 10.00 o videoconferinţă cu liderii social-democraţi din teritoriu pentru a analiza rezultatele la turul întâi, a stabili strategia pentru turul doi şi a discuta despre viitorul premier.

După videoconferinţă, preşedintele executiv al PSD, Liviu Dragnea, a declarat că le-a spus personal, ca să nu fie dubii, liderilor PSD din teritoriu că nu e corect ca viitorul premier să fie tot de la PSD, el argumentând că astfel s-ar respecta mesajul din campanie potrivit căruia Ponta e preşedintele care uneşte.

El a evitat să precizeze, însă, dacă la şedinţa coaliţiei de marţi se va stabili numele viitorului premier sau se va ieşi cu o listă de nume.

“Să vedem cum vor decurge discuţiile în coaliţie. Mai avem puţină răbdare”, a spus Dragnea.

Înrebat dacă Tăriceanu ar putea fi un premier bun, el a răspuns evaziv: “Sunt foarte multe nume posibile, sunt foarte mulţi oameni buni în România care pot ocupa această funcţie”.